AN COIMISIÚN EORPACH An Bhruiséil,14.10.2022 COM(2022) 525 final 2022/0325(NLE) Togra le haghaidh RIALACHÁN ÓN gCOMHAIRLE maidir leis na deiseanna iascaireachta le haghaidh stoic áirithe agus grúpaí stoc éisc is infheidhme sa Mheánmhuir agus sa Mhuir Dhubh le haghaidh 2023 a shocrú agus lena leasaítear Rialachán (AE) 2022/110 ón gComhairle a mhéid a bhaineann le deiseanna iascaireachta is infheidhme sa Mheánmhuir agus sa Mhuir Dhubh le haghaidh 2022 a shocrú



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Le Rialachán (AE) Uimh. 1380/2013 ó Pharlaimint na hEorpa agus ón gComhairle maidir leis an gComhbheartas Iascaigh (Bunrialachán CBI), féachtar lena áirithiú go saothraítear beo-acmhainní uisceacha faoi dhálaí inbhuanaithe eacnamaíocha, comhshaoil agus sóisialta. Tá socrú bliantúil na ndeiseanna iascaireachta ina uirlis thábhachtach sa chomhthéacs sin. I ngach rialachán maidir le deiseanna iascaireachta, ní mór teorainn a chur le saothrú stoc éisc ar leibhéil atá ag teacht le cuspóirí foriomlána an Comhbheartais Iascaigh (CBI). Is é socrú na ndeiseanna iascaireachta le haghaidh stoic áirithe agus grúpaí stoc áirithe sa Mheánmhuir agus sa Mhuir Dhubh cuspóir an togra seo. I gcomhréir leis an bplean ilbhliantúil le haghaidh stoic ghrinnill sa Mheánmhuir thiar, moltar leis an togra seo deiseanna iascaireachta a shocrú, arna sloinneadh i dtéarmaí uasiarracht iascaireachta incheadaithe agus uasteorainneacha gabhála le haghaidh séaclaí, maidir leis na Ballstáit lena mbaineann (an Spáinn, an Fhrainc agus an Iodáil). Beartaítear leis an togra seo freisin deiseanna iascaireachta a shocrú de bhun comhaontuithe atá tugtha i gcrích faoi chuimsiú an Choimisiúin Ghinearálta Iascaigh don Mheánmhuir (CGIM), eagraíocht réigiúnach bainistithe iascaigh atá freagrach as caomhnú agus bainistiú beo-acmhainní muirí sa Mheánmhuir agus sa Mhuir Dhubh. Tá an tAontas Eorpach ina chomhalta de CGIM, mar aon leis an mBulgáir, an Chróit, an Chipir, an Fhrainc, an Ghréig, an Iodáil, Málta, an Rómáin, an tSlóivéin agus an Spáinn. Tá na bearta arna nglacadh faoi chuimsiú CGIM ina gceangal ar a chomhaltaí sin. Ar deireadh, beartaítear leis an togra seo cuóta uathrialach a shocrú maidir leis an salán mhuir mheoid ionas nach méadófar an leibhéal básmhaireachta iascaireachta atá ann faoi láthair. Moltar leis freisin an ghabháil iomlán incheadaithe (TAC) agus cuótaí le haghaidh an turbaird a chur chun feidhme i ndlí an Aontais, mar a bhunaítear le CGIM. Is é cuspóir deiridh an togra leibhéil stoic a thabhairt go dtí leibhéil lena bhféadfar uastáirgeacht inbhuanaithe (MSY) a chur ar fáil, agus iad a choinneáil ar na leibhéil sin. Is é is aidhm don phlean ilbhliantúil maidir le stoic ghrinnill sa Mheánmhuir thiar go mbainfear amach uastáirgeacht inbhuanaithe (MSY) i dtaca le básmhaireacht iascaireachta ar bhonn forchéimnitheach incriminteach faoi 2020 i gcás inar féidir agus faoin 1 Eanáir 2025 ar a dhéanaí. •Comhsheasmhacht le forálacha beartais atá sa réimse beartais cheana Tá na bearta atá beartaithe ceaptha i gcomhréir le cuspóirí agus rialacha CBI. •Comhsheasmhacht le beartais eile de chuid an Aontais Tá na bearta atá beartaithe comhsheasmhach le beartas an Aontais maidir leis an bhforbairt inbhuanaithe. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is é Airteagal 43(3) den Chonradh ar Fheidhmiú an Aontais Eorpaigh (CFAE) bunús dlí an togra seo. •Coimhdeacht (i gcás inniúlacht neamheisiach) Tagann an togra faoi inniúlacht eisiach an Aontais dá dtagraítear in Airteagal 3(1)(d) CFAE. Dá bhrí sin, níl feidhm ag prionsabal na coimhdeachta.

•Comhréireacht Comhlíontar leis an togra prionsabal na comhréireachta ós rud é gur comhbheartas é CBI ionas go mbeidh gach imchuach farraige réigiúnach an Aontais (e.g. Muir Bhailt, an Mheánmhuir) ina chuspóir ag Rialachán maidir le Deiseanna Iascaireachta lena n‑áirithítear cothrom iomaíochta i gcur chun feidhme CBI. Ceanglaítear le hAirteagal 43(3) CFAE ar an gComhairle bearta a ghlacadh maidir le deiseanna iascaireachta a shocrú agus a chionroinnt. Moltar leis an togra deiseanna iascaireachta a chionroinnt ar na Ballstáit. Faoi Airteagail 16 agus 17 de bhun-Rialachán CBI, tá sé de shaoirse ag na Ballstáit deiseanna den sórt sin a chionroinnt ar shoithí faoina mbratach féin de réir mar is cuí leo. Dá bhrí sin, tá neart discréide acu maidir le cinntí a bhaineann le saothrú na ndeiseanna i gcomhréir lena samhlacha sóisialta agus eacnamaíocha. Ní bheadh aon impleacht airgeadais nua ag an togra do na Ballstáit. •An rogha ionstraime Is rialachán ón gComhairle é an ionstraim atá beartaithe. Is togra maidir le bainistiú iascaigh é seo ar bhonn Airteagal 43(3) CFAE i gcomhréir le hAirteagal 16 de Bhunrialachán CBI. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana Neamhbhainteach. •Comhairliúcháin leis na páirtithe leasmhara Chuathas i gcomhairle leis na páirtithe leasmhara tríd an teachtaireacht ón gCoimisiún chuig Parlaimint na hEorpa agus chuig an gComhairle dar teideal I dtreo iascaireacht níos inbhuanaithe san Aontas: staid na himeartha agus treoshuíomhanna le haghaidh 2023. •Bailiú agus úsáid saineolais Tá an measúnú ar staid na stoc sa Mheánmhuir agus sa Mhuir Dhubh bunaithe ar an obair is déanaí a rinne an Coiste Eolaíoch, Teicniúil agus Eacnamaíoch um Iascach agus Coiste Comhairleach Eolaíoch CGIM maidir le hIascaigh. •Measúnú tionchair Le hAirteagal 43(3) CFAE cuirtear teorainn le raon feidhme na rialachán maidir le deiseanna iascaireachta. Leis an bplean ilbhliantúil le haghaidh iascaigh ghrinnill sa Mheánmhuir Thiar, tugadh isteach córas iarrachta iascaireachta chun dul i ngleic le fadhb na ró-iascaireachta ar iascaigh ghrinnill na Meánmhara thiar. Ina theannta sin, déantar foráil le hAirteagal 7(3)(b) den phlean ilbhliantúil maidir leis an bhféidearthacht go bhféadfar an laghdú ar an iarracht iascaireachta a fhorlíonadh le haon bheart teicniúil ábhartha nó aon bheart caomhnaithe eile a ghlactar i gcomhréir le dlí an Aontais, chun luach na básmhaireachta iascaireachta measta a bhaint amach, le patrún iascaireachta ar leith agus faoi mheándálaí comhshaoil reatha, lena dtugtar leis an uastáirgeacht fhadtéarmach (Fmsy) faoin 1 Eanáir 2025. Bunaithe ar an gcomhairle eolaíoch, le Rialachán (AE) 2022/110 ón gComhairle (Rialachán 2022 maidir le Deiseanna Iascaireachta), tugadh isteach córas iarrachta le haghaidh soithí spiléir agus teorainneacha gabhála le haghaidh na séaclaí. A mhéid a bhaineann leis na deiseanna iascaireachta arna mbunú ag CGIM sa Mheánmhuir agus sa Mhuir Dhubh, moltar leis an togra seo bearta a comhaontaíodh go hidirnáisiúnta a chur chun feidhme. Déileáiltear le haon ghné a bhaineann le measúnú a dhéanamh ar na tionchair a d’fhéadfadh a bheith ag na deiseanna iascaireachta le linn ullmhú agus sheoladh na caibidlíochta idirnáisiúnta agus ar faoina cuimsiú a dhéantar deiseanna iascaireachta an Aontais a chomhaontú le tríú páirtithe. Is léiriú é an togra ní hamháin ar an imní ghearrthéarmach ach chomh maith leis sin, ar chur chuige níos fadtéarmaí lena ndéantar iarracht iascaireachta a choigeartú de réir leibhéil inbhuanaithe fadtéarmacha de réir a chéile. •Oiriúnacht rialála agus simpliú

Neamhbhainteach. •Cearta bunúsacha Neamhbhainteach. 4.IMPLEACHTAÍ BUISÉADACHA Níl aon impleacht bhuiséadach ag an togra. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Cuirfear an togra seo chun feidhme i gcomhréir le Bunrialachán CBI. Déanfar faireachán agus comhlíontacht a áirithiú i gcomhréir le Rialachán (CE) Uimh. 1224/2009 ón gComhairle. •Doiciméid mhíniúcháin (i gcás treoracha) Neamhbhainteach. •Míniúchán mionsonraithe ar fhorálacha sonracha an togra Beartaítear leis an togra deiseanna iascaireachta le haghaidh 2023 a shocrú maidir le stoic áirithe agus grúpaí stoc áirithe sa Mheánmhuir agus sa Mhuir Dhubh, go háirithe maidir leis an méid seo a leanas: A. Plean Bainistíochta Ilbhliantúil na Meánmhara Thiar a chur chun feidhme Faoin bplean ilbhliantúil le haghaidh iascaigh ghrinnill sa Mheánmhuir Thiar, socróidh an Chomhairle uasiarracht iascaireachta incheadaithe le haghaidh soithí tráil a shaothraíonn stoic ghrinnill sa Mheánmhuir Thiar, le haghaidh gach grúpa iarrachta iascaireachta de réir an Bhallstáit agus le haghaidh na stocghrúpaí in Iarscríbhinn I a ghabhann leis an bplean. In 2021, mhol an Coiste Eolaíoch, Teicniúil agus Eacnamaíoch um Iascach (STECF) agus Coiste Comhairleach Eolaíoch CIGM araon gur cheart gníomhaíocht ghasta a dhéanamh agus fíor-laghduithe ar bhásmhaireacht iascaireachta a ghlacadh, chun uastáirgeacht inbhuanaithe (MSY) a bhaint amach le haghaidh stoic ghrinnill sa Mheánmhuir Thiar. Rinneadh róshaothrú ar stoic colmóirí agus séaclaí domhainmhara chomh mór sin gur mheas STECF go réamhchúramach go raibh siad ar leibhéal faoi bhun Blim, is é sin an pointe tagartha teorann, arna shloinneadh i dtéarmaí bithmhais stoic sceite agus dá soláthraítear sa chomhairle eolaíoch is fearr dá bhfuil ar fáil, go háirithe ó STECF, nó ó chomhlacht eolaíoch neamhspleách den chineál céanna arna shainaithint ar leibhéal an Aontais nó ar an leibhéal idirnáisiúnta, ar faoina bhun is féidir laghdú a bheith ar acmhainneacht atáirgthe na stoc éisc Mhol STECF (STECF-21-13 agus PLEN-21-03) go raibh gá le cur chuige iomlánaíoch, lena gcomhcheanglófaí bearta iarrachta le haghaidh trálaer agus soithí spiléireachta araon agus teorainneacha gabhála le haghaidh séaclaí domhainmhara, chun básmhaireacht iascaireachta a laghdú go práinneach, go háirithe i gcás stoc colmóirí agus séaclaí domhainmhara. Cuireadh an cur chuige sin chun feidhme le Rialachán 2022 maidir le Deiseanna Iascaireachta, agus tá sé beartaithe ag an gCoimisiún leanúint den chur chuige sin a chur chun feidhme in 2023. Cuimsítear leis an togra seo sraith ‘pro memoria’ (pm) don leibhéal iarrachta iascaireachta, chomh maith le leibhéal na ngabhálacha, agus tabharfar chun críche í ag céim níos déanaí, nuair a bheidh an chomhairle ó STECF ar fáil. Thairis sin, chun úsáid roghnaíocht an trealaimh a chur chun cinn agus chun limistéir choiscthe éifeachtúla a bhunú chun ógánaigh agus sceithirí a chosaint, le Rialachán 2022 maidir le Deiseanna Iascaireachta, bunaíodh sásra cúitimh i ndáil leis an gcóras iarrachta le haghaidh trálaer agus tá sé beartaithe aga an gCoimisiún leanúint de chur chun feidhme an tsásra sin in 2023. Bunaithe ar an taithí a fuarthas sa chéad bhliain den chur i bhfeidhm, measann an Coimisiún gur gá a shoiléiriú an chaoi ar cheart an sásra a chur chun feidhme go cúlghabhálach le haghaidh 2022. Molann an Coimisiún freisin pm % de na laethanta iascaireachta a leithdháileadh i gcomhréir leis an gcomhairle eolaíoch le haghaidh 2023. B. Bearta CGIM is infheidhme sa Mheánmhuir, lena n‑áirítear:

- Teorainneacha saothraithe iascaireachta agus teorainneacha ar an líon údaruithe iascaireachta maidir leis an gcoiréalach dearg sa Mheánmhuir ina hiomláine (FLGanna 1 go 27). - Teorainneacha ar an líon údaruithe iascaireachta maidir leis an dorád coiteann sa Mheánmhuir ina hiomláine (FLGanna 1 go 27). - Bearta maidir le stoic peiligeach beag faoi phlean bainistíochta ilbhliantúil CIGM le haghaidh speicis pheiligeacha bheaga arna nglacadh in 2021 i Muir Aidriad (FLGanna 17 agus 18). Tá sé beartaithe ag an gCoimisiún leanúint d’fhorálacha an phlean sin a chur chun feidhme in 2023, rud a leanann cur chuige dhá chéim, lena ngabhann idirthréimhse agus bearta fadtéarmacha. Is é 2023 an dara bliain den idirthréimhse agus molann an Coimisiún go leanfaí de na teorainneacha gabhála a chur chun feidhme leis an sciar inmheánach idirthréimhseach idir an Iodáil agus an Chróit agus leis an gcúlchiste idirthréimhseach don tSlóivéin, chomh maith leis an uasteorainn acmhainneachta cabhlaigh le haghaidh soithí peas-saighne agus trálaeir pheiligeacha a dhíríonn ar stoic peiligeach beag. Ba cheart an uasteorainn acmhainneachta sin a bheith mar an gcéanna leis an uasteorainn atá i Rialachán 2022 maidir le Deiseanna Iascaireachta agus ba cheart í a bhunú ar an acmhainneacht a tuairiscíodh do CIGM in 2014. Bearta le haghaidh stoic ghrinnill faoin bplean ilbhliantúil i Muir Aidriad (FLGanna 17 agus 18): Ag an 45ú seisiún bliantúil a bheidh aige i mí na Samhna 2022, ba cheart do CIGM moladh nua a ghlacadh lena laghdófar, le haghaidh 2023, an iarracht iascaireachta le haghaidh tráil dobharchú (OTB) agus le haghaidh trálaeir bhíoma (TBB). Tabharfar an togra cothrom le dáta trí bhíthin páipéar leathoifigiúil ina mbeidh leibhéil an laghdaithe, tar éis sheisiún bliantúil CIGM. Ba cheart an uasacmhainneacht cabhlaigh ó Rialachán 2022 maidir le Deiseanna Iascaireachta a bheith i bhfeidhm le haghaidh 2023. Áirítear sa togra sraith ionadchoinneálaithe, le haghaidh stoc éisc ina bhfuil bearta idirthréimhseacha CIGM ag dul in éag ag deireadh 2022 agus ar cheart do CIGM bearta nua a ghlacadh ina leith ag an 45ú seisiún bliantúil a bheidh aige i mí na Samhna 2022. - Bearta chun an séacla mór dearg agus an séacla gorm agus dearg a bhainistiú i gCaolas na Sicile (FLGanna 12 go 16), sa Mhuir Iónach (FLGanna 19 go 21), agus i Muir na Leiveainte (FLGanna 24 go 27). - Bearta le haghaidh an deargáin i Muir Alboran (FLGanna 1 go 3). C. Bearta CGIM is infheidhme sa Mhuir Dhubh, lena n‑áirítear: - Cuóta uathrialaitheach le haghaidh an tsaláin, ar bhonn comhairle eolaíoch. - An ghabháil iomlán incheadaithe agus an chionroinnt cuótaí le haghaidh an turbaird faoin phlean bainistíochta ilbhliantúil CGIM i ndáil le hiascaigh turbard lena gcuirtear chun feidhme Moladh CGIM/43/2019/3 (FLG 29). Maidir le leibhéil TAC agus na gcuótaí le haghaidh an turbaird, déanfar an togra ón gCoimisiún a thabhairt cothrom le dáta tar éis an 45ú seisiún bliantúil CGIM i mí na Samhna 2022. Go dtí 2017, cuireadh moltaí CIGM chun feidhme i ndlí an Aontais de bhun Rialachán (AE) Uimh. 1343/2011 (arna leasú) agus ghlac an Coimisiún togra chun na Moltaí a ghlac CIGM in 2018 agus 2019 a chur chun feidhme (COM/2021/434 final). Na bearta atá nasctha go feidhmiúil leis na deiseanna iascaireachta, amhail cosc le linn an tséasúir sceite, tá siad ina gcuid den togra seo, ós rud é nach bhféadfaí na deiseanna iascaireachta a bhunú ar an leibhéal céanna gan na tréimhsí coiscthe sin (mar shampla le haghaidh an turbaird sa Mhuir Dhubh). D’fhéadfadh éagsúlacht a bheith ann maidir le raon feidhme na tréimhse coiscthe, ag brath ar staid na stoc arna measúnú leis an gcomhairle eolaíoch.

2022/0325 (NLE) Togra le haghaidh RIALACHÁN ÓN gCOMHAIRLE maidir leis na deiseanna iascaireachta le haghaidh stoic áirithe agus grúpaí stoc éisc is infheidhme sa Mheánmhuir agus sa Mhuir Dhubh le haghaidh 2023 a shocrú agus lena leasaítear Rialachán (AE) 2022/110 ón gComhairle a mhéid a bhaineann le deiseanna iascaireachta is infheidhme sa Mheánmhuir agus sa Mhuir Dhubh le haghaidh 2022 a shocrú TÁ COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(3) de, Ag féachaint don togra ón gCoimisiún Eorpach, De bharr an mhéid seo a leanas: (1)Ceanglaítear, le hAirteagal 6 de Rialachán (AE) Uimh. 1380/2013 ó Pharlaimint na hEorpa agus ón gComhairle, go nglacfar bearta caomhnaithe agus an chomhairle eolaíoch, theicniúil agus eacnamaíoch dá bhfuil ar fáil á cur san áireamh, lena n‑áirítear, i gcás inarb ábhartha, tuarascálacha arna dtarraingt suas ag an gCoiste Eolaíoch, Teicniúil agus Eacnamaíoch um Iascaigh, mar aon le comhairle a fhaightear ó Chomhairlí Comhairleacha a cuireadh ar bun le haghaidh na limistéar geografach ábhartha nó na réimsí inniúlachta ábhartha agus na moltaí comhpháirteacha arna ndéanamh ag na Ballstáit. (2) Tá an Chomhairle le bearta a ghlacadh maidir le deiseanna iascaireachta a shocrú agus a chionroinnt, lena n‑áirítear coinníollacha áirithe atá nasctha go feidhmiúil leis na deiseanna iascaireachta sin, de réir mar is iomchuí. Foráiltear le hAirteagal 16(1) de Rialachán (AE) Uimh. 1380/2013 gur cheart deiseanna iascaireachta a chionroinnt ar na Ballstáit ar dhóigh lena n‑áirithítear cobhsaíocht choibhneasta gníomhaíochtaí iascaireachta gach Ballstáit le haghaidh gach stoic éisc nó iascaigh. (3)Foráiltear le hAirteagal 2 de Rialachán (AE) Uimh. 1380/2013 gurb é cuspóir an chomhbheartais iascaigh (CBI) ráta saothraithe na huastáirgeachta inbhuanaithe (MSY) a bhaint amach faoi 2015 i gcás inar féidir agus, ar bhonn forchéimnitheach incriminteach faoi 2020 ar a dhéanaí maidir leis na stoic uile. Ba é cuspóir na hidirthréimhse go dtí 2020 baint amach na huastáirgeachta inbhuanaithe i gcás na stoc uile a chothromú leis na himpleachtaí socheacnamaíocha a d’fhéadfadh a bheith ann le coigeartuithe a d’fhéadfaí a dhéanamh ar dheiseanna iascaireachta gaolmhara. (4)Dá bhrí sin, i gcomhréir le Rialachán (AE) Uimh. 1380/2013, ba cheart gabhálacha iomlána incheadaithe (TACanna) a shocrú ar bhonn na comhairle eolaíche dá bhfuil ar fáil agus gnéithe bitheolaíocha agus socheacnamaíocha á gcur san áireamh agus cóir chothrom idir earnálacha iascaireachta á háirithiú san am céanna, chomh maith leis na tuairimí a cuireadh in iúl le linn na gcomhairliúchán le páirtithe leasmhara. (5)Foráiltear le hAirteagal 16(4) de Rialachán (AE) Uimh. 1380/2013, i gcás stoic atá faoi réir pleananna ilbhliantúla sonracha, go bhfuil na deiseanna iascaireachta le bunú i gcomhréir leis na rialacha a leagtar síos sna pleananna sin. (6)Le Rialachán (AE) 2019/1022 ó Pharlaimint na hEorpa agus ón gComhairle, bunaíodh an plean ilbhliantúil do na hiascaigh a shaothraíonn stoic ghrinnill sa Mheánmhuir thiar agus tháinig sé i bhfeidhm an 16 Iúil 2019 (‘an plean’). Is é is aidhm don phlean a áirithiú uastáirgeacht inbhuanaithe (MSY) a bhaint amach agus a choinneáil ar bun maidir le spriocstoc, rud a áirithíonn go ndéantar le saothrú beo-acmhainní bitheolaíocha na mara pobail na speiceas atá á saothrú a athbhunú agus a choinneáil ar bun os cionn leibhéil atá in ann an uastáirgeacht inbhuanaithe a tháirgeadh. (7)I gcomhréir le hAirteagal 4(1) de Rialachán (AE) 2019/1022, ba cheart deiseanna iascaireachta le haghaidh stoic a liostaítear in Airteagal 1 den Rialachán sin a shocrú chun go mbainfear amach uastáirgeacht inbhuanaithe (MSY) maidir le básmhaireacht iascaireachta ar bhonn forchéimnitheach incriminteach faoi 2020 más féidir, agus faoin 1 Eanáir 2025 ar a dhéanaí. Ba cheart deiseanna iascaireachta a shloinneadh mar uasiarracht iascaireachta incheadaithe do thrálaeir agus do bháid spiléireachta atá socraithe i gcomhréir leis an gcóras iarrachta iascaireachta a leagtar síos in Airteagal 7 den phlean chomh maith le huasteorainneacha gabhála don séacla gorm agus dearg (Aristeus antennatus) agus don séacla mór dearg (Aristaeomorpha foliacea) in uiscí doimhne i gcomhréir le comhairle eolaíoch. (8)[ionadchoinneálaí le haghaidh an mhínithe ar an gcomhairle eolaíoch] Bunaithe ar chomhairle den sórt sin, ba cheart da bhrí sin uasiarracht iascaireachta incheadaithe tráelar sa Mheánmhuir thiar, i gcomhréir le hAirteagal 7(3)(b) den phlean, a laghdú pm % le haghaidh 2023 i gcomparáid leis an mbunlíne idir 2015 agus 2017, a bheidh le baint den uasiarracht iascaireachta incheadaithe iascaireachta a socraíodh le haghaidh 2022 le Rialachán (AE) 2022/110 ón gComhairle. (9)In 2021, ba é an chomhairle a thug STECF gur theastaigh breis gníomhaíochtaí práinne, go háirithe chun básmhaireacht iascaireachta ó bháid spiléireachta ghrinnill a bhainistiú, chun spriocanna uastáirgeachta inbhuanaithe a bhaint amach i gcás stoic éisc na Meánmhara Thiar. Bunaithe ar chomhairle den sórt sin, bunaíodh le hIarscríbhinn III de Rialachán (AE) 2022/110 ón gComhairle iarracht uasta incheadaithe bád spiléireachta, i gcomhréir le hAirteagal 7(5) den phlean, bunaithe ar an iarracht iascaireachta arna sloinneadh mar líon laethanta iascaireachta idir an 1 Eanáir 2015 agus an 31 Nollaig 2017. (10) [ionadchoinneálaí le haghaidh na comhairle eolaíche is fearr dá bhfuil ar fáil]. Bunaithe ar chomhairle den sórt sin, ba cheart uasiarracht iascaireachta incheadaithe bád spiléireachta le haghaidh 2023 a laghdú de pm % i gcomparáid leis an mbunlíne idir 2015 agus 2017, a bheidh le baint den uasiarracht iascaireachta incheadaithe iascaireachta a socraíodh le haghaidh 2022 le Rialachán (AE) 2022/110 ón gComhairle. Ba cheart nár dochar an uasiarracht incheadaithe bád spiléireachta don uasiarracht iascaireachta incheadaithe a bheidh le bunú do 2024. (11)In 2021, mhol STECF go gcaithfí básmhaireacht iascaireachta an tséacla ghoirm agus dhearg i bhFho-Limistéir Gheografacha (FLGanna) 1-5-6-7 agus in FLGanna 8-9-10-11 a laghdú go mór chun MSY a bhaint amach faoi 2025 ar a dhéanaí. Ba é comhairle chomhchosúil a thug Coiste Comhairleach Eolaíoch maidir le hIascaigh (CCE) de chuid an Choimisiúin Ghinearálta Iascaigh don Mheánmhuir (CGIM) i leith básmhaireacht iascaireachta an tséacla ghoirm agus dhearg in FLG 2. Thairis sin, mheas STECF go raibh bithmhais an tséacla ghoirm agus dhearg ag dul i laghad. Bunaithe ar chomhairle den sórt sin, bunaíodh le Rialachán (AE) 2022/110 ón gComhairle le haghaidh 2022 na huasteorainneacha gabhála le haghaidh an tséacla ghoirm agus dheirg i bhFolimistéir Gheografacha (FLGanna) 1-5-6-7 agus FLGanna 8-9-10-11. (12) [ionadchoinneálaí le haghaidh na comhairle eolaíche is fearr dá bhfuil ar fáil] Le haghaidh 2023, ba cheart, dá bhrí sin, pm % a bheith sna huasteorainneacha gabhála le haghaidh an tséacla ghoirm agus dheirg in FLGanna 1-2-5-6-7 agus ba cheart, dá bhrí sin, pm % a bheith san uasteorainn gabhála le haghaidh an tséacla ghoirm agus dheirg in FLGanna 8-9-10-11.

(13)In 2021, chuir STECF in iúl go raibh meath ag teacht ar bhithmhais an tséacla mhóir dheirg in FLGanna 8-9-10-11. Bunaithe ar chomhairle den sórt sin, bunaíodh le Rialachán (AE) 2022/110 ón gComhairle le haghaidh 2022 na huasteorainneacha gabhála le haghaidh an tséacla mhóir dheirg in FLGanna 8-9-10-11. (14)[ionadchoinneálaí go dtí go bhfaighfear an chomhairle chríochnaitheach ó STECF] Le haghaidh 2023, ba cheart, dá bhrí sin, pm % a bheith sna huasteorainneacha gabhála le haghaidh an tséacla mhóir dheirg in FLGanna 8-9-10-11. (15)Ag an 43ú cruinniú bliantúil a bhí ag CGIM in 2019, ghlac sé Moladh CGIM/43/2019/5 maidir le plean bainistíochta ilbhliantúil um iascaigh ghrinnill inbhuanaithe i Muir Aidriad (folimistéir gheografacha CGIM 17 agus 18), moladh lenar tugadh isteach córas iarrachta iascaireachta agus uasteorainn acmhainneachta cabhlaigh maidir le stoic ghrinnill áirithe. Ba cheart na bearta sin a chur chun feidhme i ndlí an Aontais. (16)Ag an 44ú cruinniú bliantúil a bhí ag CGIM in 2021, ghlac sé Moladh CGIM/44/2021/1 maidir le gcóras iarrachta iascaireachta a bhunú le haghaidh príomhiascaigh ghrinnill i Muir Aidriad (folimistéir gheografacha CGIM 17 agus 18), moladh lenar tugadh isteach uaslíon incheadaithe laethanta iascaireachta, de réir cineál tráil agus roinn cabhlaigh maidir le stoic ghrinnill áirithe. Ba cheart na bearta sin a chur chun feidhme i ndlí an Aontais. (17)Ag an 44ú cruinniú bliantúil a bhí ag CGIM in 2021, ghlac sé Moladh CGIM/44/2021/20 maidir le plean bainistíochta ilbhliantúil le haghaidh saothrú inbhuanaithe stoc peiligeach beag i Muir Aidriad (folimistéir gheografacha CGIM 17 agus 18), moladh lenar tugadh isteach uasleibhéal gabhálacha agus uasteorainn ghaolmhar acmhainneachta cabhlaigh le haghaidh soithí peas-saighne agus trálaeir pheiligeacha a dhíríonn ar pheiligigh bheaga, lena ngabhann maolú maidir le cabhlaigh náisiúnta ina bhfuil níos lú ná 10 soitheach idir soithí peas-saighne agus/nó trálaeir pheiligeacha a bhíonn ag iascaireacht go gníomhach le haghaidh peiligigh bheaga. Ba cheart na bearta sin a chur chun feidhme i ndlí an Aontais. (18)Agus saintréithe chabhlach na Slóivéine agus an tionchar beag atá aige ar stoic pheiligeacha bheaga agus stoic ghrinnill, is iomchuí na patrúin iascaireachta atá ann cheana a chaomhnú agus rochtain chabhlach na Slóivéine a áirithiú ar íosmhéid speiceas peiligeach beag agus leithdháiladh íosta iarrachta le haghaidh stoic ghrinnill. (19)Ag an 43ú cruinniú bliantúil a bhí ag CGIM in 2019, ghlac sé Moladh CGIM/43/2019/4 chomh maith maidir le plean bainistíochta i dtaca le saothrú inbhuanaithe an choiréalaigh dheirg (Corallium rubrum) sa Mheánmhuir (folimistéir gheografacha CGIM 1 go 27), moladh lenar tugadh isteach stop sealadach le hiarracht iascaireachta arna sloinneadh i líon uasta údaruithe iascaireachta, agus teorainneacha saothraithe maidir leis an gcoiréalach dearg. Ba cheart na bearta sin a chur chun feidhme i ndlí an Aontais. (20)Ag an 44ú cruinniú bliantúil a bhí ag CGIM in 2021, ghlac sé Moladh CGIM/44/2021/11 maidir le bearta bainistíochta i dtaca le húsáid feistí comhthiomsaithe éisc ar ancaire in iascaigh dorád coiteann sa Mheánmhuir, lena leasaítear Moladh CGIM/43/2019/1 (folimistéir gheografacha CGIM 1 go 27), lenar leasaíodh Moladh CGIM/43/2019/1 (folimistéir gheografacha CGIM 1 go 27). Tugadh isteach le moladh 2019 stop sealadach le hiarracht iascaireachta arna sloinneadh i líon uasta soithí iascaireachta a dhíríonn ar an dorád coiteann agus le moladh 2021, cuireadh síneadh leis na bearta sin go dtí deireadh 2023. Ba cheart na bearta sin a chur chun feidhme i ndlí an Aontais. (21) [ionadchoinneálaí le haghaidh bearta nua maidir le séaclaí domhainmhara i gCaolas na Sicile] (22)[ionadchoinneálaí le haghaidh bearta nua maidir le séaclaí domhainmhara sa Mhuir Iónach] (23)[ionadchoinneálaí le haghaidh bearta nua maidir le séaclaí domhainmhara i Muir na Leiveainte] (24)[ionadchoinneálaí le haghaidh bearta nua maidir leis an deargán i Muir Alboran] Ag an 43ú cruinniú a bhí ag CGIM in 2019, ghlac sé Moladh CGIM/43/2019/3 lena leasaítear Moladh CGIM/41/2017/4 maidir le plean bainistíochta ilbhliantúil i dtaca le hiascaigh turbard sa Mhuir Dhubh (folimistéar CGIM 29). Tugadh isteach le Moladh CGIM/43/2019/3 TAC réigiúnach uasdátaithe agus scéim cionroinnte cuótaí maidir leis an turbard chomh maith le bearta caomhnaithe, go háirithe tréimhse choiscthe 2 mhí agus teorainn 180 lá sa bhliain leis an líon laethanta iascaireachta. Tá na bearta caomhnaithe breise sin nasctha go feidhmiúil leis na deiseanna iascaireachta, toisc, mura bhfuil na bearta sin i bhfeidhm, gur cheart na leibhéil TAC maidir leis an turbard a laghdú chun athbhunú na stoc a áirithiú. Ba cheart na bearta sin a chur chun feidhme i ndlí an Aontais. (26)[Ionadchoinneálaí don chinneadh tar-rollta maidir leis an gcuóta turbard] (27)[Ionadchoinneálaí don chinneadh maidir leis an gcuóta turbard a thabhairt anonn] (28)Bunaithe ar an gcomhairle eolaíoch a chuir Meitheal CGIM maidir leis an Muir Dhubh ar fáil, ba cheart an leibhéal básmhaireachta iascaireachta atá ann faoi láthair a choinneáil ar bun chun inbhuanaitheacht an stoic salán sa Mhuir Dhubh a áirithiú. Is iomchuí mar sin leanúint de chuóta uathrialach a shocrú maidir leis an stoc sin. (29)Tá úsáid na ndeiseanna iascaireachta atá ar fáil do shoithí iascaireachta an Aontais a leagtar amach sa Rialachán seo faoi réir Rialachán (CE) Uimh. 1224/2009 ón gComhairle, agus go háirithe Airteagail 33 agus 34 den Rialachán sin, maidir le gabhálacha agus iarracht iascaireachta a thaifeadadh agus maidir le fógra a thabhairt faoi shonraí i ndáil le hídiú deiseanna iascaireachta. Is gá, dá bhrí sin, na cóid atá le húsáid ag na Ballstáit a shonrú agus sonraí á gcur chuig an gCoimisiún maidir le stoic éisc a thabhairt i dtír atá faoi réir an Rialacháin seo. (30)Ionas nach gcuirfí isteach ar ghníomhaíochtaí iascaireachta agus chun slí bheatha iascairí an Aontais a áirithiú, ba cheart feidhm a bheith ag an Rialachán seo ón 1 Eanáir 2023 ar aghaidh. Chun a éascú go gcuirfear chun feidhme go pras é, ba cheart an Rialachán seo a theacht i bhfeidhm láithreach tar éis a fhoilsithe. (31)Chun úsáid roghnaíocht an trealaimh a chur chun cinn agus chun limistéir choiscthe éifeachtúla a bhunú chun ógánaigh agus sceithirí a chosaint, le Rialachán (AE) 2022/110 ón gComhairle bunaíodh sásra cúitimh i ndáil leis an gcóras iarrachta le haghaidh trálaer. Ós rud é go moltar leis an gcomhairle eolaíoch i gcónaí feabhas breise a chur ar an roghnaíocht agus ar limistéir choiscthe éifeachtúla chun éisc óga a chosaint, ba cheart leanúint leis an sásra sin in 2023. Bunaithe ar an taithí a fuarthas sa chéad bhliain den chur i bhfeidhm, measann an Coimisiún gur gá a shoiléiriú an chaoi ar cheart an sásra a chur chun feidhme go cúlghabhálach ón 1 Eanáir 2022, nuair a tháinig Rialachán (AE) 2022/110 i bhfeidhm, d’fhonn éifeachtúlacht iomlán an chórais chúitimh a áirithiú. Bunaithe ar an gcomhairle eolaíoch le haghaidh 2023, is gá pm % de na laethanta iascaireachta a chionroinnt. Ba cheart, dá bhrí sin, Rialachán (AE) 2022/110 a leasú dá réir sin. (32)Ba cheart na deiseanna iascaireachta a úsáid i gcomhréir go hiomlán le dlí an Aontais.

TAR ÉIS AN RIALACHÁN SEO A GHLACADH: TEIDEAL I

FORÁLACHA GINEARÁLTA Airteagal 1 Ábhar Socraítear leis an Rialachán seo ón gComhairle deiseanna iascaireachta le haghaidh 2023 le haghaidh stoic éisc agus grúpaí stoc éisc áirithe atá ar fáil sa Mheánmhuir agus sa Mhuir Dhubh. Airteagal 2

Raon Feidhme 1.Tá feidhm ag an Rialachán seo maidir le soithí iascaireachta de chuid an Aontais a fheidhmíonn sa Mheánmhuir agus sa Mhuir Dhubh agus a shaothraíonn na stoic éisc seo a leanas: (a)an coiréalach dearg (Corallium rubrun) agus an dorád coiteann (Coryphaena hippurus) sa Mheánmhuir, mar a shainmhínítear in Airteagal 4(b); (b)an séacla gorm agus dearg (Aristeus antennatus), an rós-séacla domhainmhara (Parapenaeus longirostris), an séacla mór dearg (Aristaeomorpha foliacea), an colmóir Eorpach (Merluccius merluccius), gliomach na hIorua (Nephrops norvegicus) agus an milléad dearg (Mullus barbatus) sa Mheánmhuir thiar mar a shainmhínítear in Airteagal 4(c); (c)an t‑ainseabhaí (Engraulis encrasicolus) agus an sairdín (Sardina pilchardus) i Muir Aidriad, mar a shainmhínítear in Airteagal 4(d); (d)an colmóir Eorpach (Merluccius merluccius), gliomach na hIorua (Nephrops norvegicus), an sól coiteann (Solea solea), an rós-séacla domhainmhara (Parapenaeus longirostris), an lannach riabhach (Mullus barbatus) i Muir Aidriad, mar a shainmhínítear in Airteagal 4(d); (e)an séacla mór dearg (Aristaeomorpha foliacea) agus an séacla gorm agus dearg (Aristeus antennatus) i gCaolas na Sicile mar a shainmhínítear in Airteagal 4(e), sa Mhuir Iónach mar a shainmhínítear in Airteagal 4(f) agus i Muir na Leiveainte mar a shainmhínítear in Airteagal 4(g); (f)an deargán (Pagellus bogaraveo) i Muir Alboran, mar a shainmhínítear in Airteagal 4(h); (g)an salán (Sprattus sprattus) agus an turbard (Scophthalmus maximus) sa Mhuir Dhubh, mar a shainmhínítear in Airteagal 4(i). 2.Tá feidhm ag an Rialachán seo freisin maidir le gníomhaíochtaí iascaireachta eile de chuid an Aontais, lena n‑áirítear iascaigh áineasa, i gcás ina dtagraítear go sainráite do na hiascaigh sin sna forálacha ábhartha. Airteagal 3

Sainmhínithe

(1)Chun críocha an Rialacháin seo, tá feidhm ag na sainmhínithe a leagtar síos in Airteagal 4 de Rialachán (AE) Uimh. 1380/2013. Thairis sin, tá feidhm ag na sainmhínithe seo a leanas: (2) ciallaíonn ‘uiscí idirnáisiúnta’ uiscí atá lasmuigh de cheannasacht nó de dhlínse aon Stáit;

(3) ciallaíonn ‘iascaigh áineasa’ gníomhaíochtaí iascaireachta neamhthráchtála, lena saothraítear beo-acmhainní muirí, le haghaidh áineasa, turasóireachta nó spóirt; (4) ciallaíonn ‘gabháil iomlán incheadaithe’ (TAC): (5)in iascaigh atá faoi réir na díolúine ón oibleagáid gabhálacha a thabhairt i dtír dá dtagraítear in Airteagal 15(4) go (7) de Rialachán (AE) Uimh. 1380/2013, an chainníocht éisc a fhéadtar a thabhairt i dtír as gach stoc gach bliain; (6)i ngach iascach eile, an chainníocht éisc a fhéadtar a ghabháil as gach stoc i gcaitheamh tréimhse bliana; (7) ciallaíonn ‘cuóta’ cion TAC a chionroinntear ar an Aontas nó ar Bhallstát; (8)ciallaíonn ‘cuóta uathrialach de chuid an Aontais’ teorainn ghabhála a chionroinntear go huathrialach ar shoithí iascaireachta de chuid an Aontais in éagmais TAC comhaontaithe; (9)ciallaíonn ‘cuóta anailíseach’ cuóta uathrialach de chuid an Aontais ar ina leith atá measúnú anailíseach ar fáil; (10)ciallaíonn ‘measúnú anailíseach’ meastóireacht chainníochtúil ar threochtaí i gcás stoc ar leith, atá bunaithe ar shonraí maidir le bitheolaíocht agus saothrú an stoic sin, a sonraíodh le hathbhreithniú eolaíoch go raibh siad de cháilíocht leormhaith chun comhairle eolaíoch a sholáthar i ndáil le roghanna maidir le gabhálacha amach anseo. (11)ciallaíonn ‘feiste um chomhbhailiú éisc’ nó ‘FAD’ aon trealamh ar ancaire atá ar snámh ar dhromchla na farraige arb é is aidhm dó éisc a mhealladh. Airteagal 4

Limistéir iascaireachta Chun críocha an Rialacháin seo, tá feidhm ag na sainmhínithe seo a leanas ar limistéir gheografacha: (1)ciallaíonn ‘folimistéir gheografacha CGIM’ na limistéir a shainmhínítear in Iarscríbhinn I a ghabhann le Rialachán (AE) Uimh. 1343/2011 ó Pharlaimint na hEorpa agus ón gComhairle; (2)ciallaíonn ‘an Mheánmhuir’ uiscí i bhfolimistéir gheografacha CGIM 1 go 27, mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (3)ciallaíonn ‘an Mheánmhuir thiar’ uiscí i bhfolimistéir gheografacha CGIM 1, 2, 5, 6, 7, 8, 9, 10 agus 11, mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (4)ciallaíonn ‘Muir Aidriad’ uiscí i bhfolimistéir gheografacha CGIM 17 agus 18, mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (5)ciallaíonn ‘Caolas na Sicile’ uiscí i bhfolimistéir gheografacha CGIM 12, 13, 14, 15 agus 16, mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (6)ciallaíonn ‘an Mhuir Iónach’ uiscí i bhfolimistéir gheografacha CGIM 19, 20 agus 21, mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (7)ciallaíonn ‘Muir na Leiveainte’ uiscí i bhfolimistéir gheografacha CGIM 24, 25, 26 agus 27, mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (8)ciallaíonn ‘Muir Alboran’ uiscí i bhfolimistéir gheografacha CGIM 1 go 3, mar a shainmhínítear in Iarscríbhinn I a ghabhann le Rialachán (AE) Uimh. 1343/2011; (9)ciallaíonn ‘Muir Dhubh’ uiscí i bhfolimistéir gheografacha CGIM 29, mar a shainmhínítear in Iarscríbhinn I a ghabhann le Rialachán (AE) Uimh. 1343/2011;

TEIDEAL II

DEISEANNA IASCAIREACHTA CAIBIDIL I

An Mheánmhuir Airteagal 5 An coiréalach dearg 1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile an Aontais i ndáil le saothrú an choiréalaigh dheirg (Corallium rubrum), eadhon iascaigh spriocdhírithe agus áineasa sa Mheánmhuir. 2.Le haghaidh iascaigh spriocdhírithe, maidir leis an líon uasta údaruithe iascaireachta agus uaschainníochtaí stoc coiréalach dearg a shaothraíonn soithí iascaireachta de chuid an Aontais agus a shaothraítear trí ghníomhaíochtaí an Aontais, ní rachaidh an líon sin thar na leibhéil a leagtar amach in Iarscríbhinn I. 3.Toirmeascfar ar shoithí iascaireachta de chuid an Aontais atá faoi réir mhír 2 an coiréalach dearg a thrasloingsiú ar muir. 4.Maidir le hiascaigh áineasa, déanfaidh na Ballstáit na bearta is gá chun toirmeasc a chur ar an gcoiréalach dearg a ghabháil agus a choinneáil ar bord, a thrasloingsiú nó a thabhairt i dtír. Airteagal 6

An dorád coiteann 1.Tá feidhm ag an Airteagal seo maidir le gníomhaíochtaí tráchtála uile shoithí de chuid an Aontais agus gníomhaíochtaí iascaireachta eile an Aontais lena n‑úsáidtear feistí um chomhbhailiú éisc chun an dorád coiteann (Coryphaena hippurus) a ghabháil in uiscí idirnáisiúnta na Meánmhara. 2.Leagtar amach in Iarscríbhinn II an líon uasta soithí iascaireachta údaraithe chun iascaireacht a dhéanamh ar an dorád coiteann. CAIBIDIL II

An Mheánmhuir thiar Airteagal 7

Stoic ghrinnill

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile an Aontais lena ngabhtar stoic ghrinnill dá dtagraítear in Airteagal 1(2) de Rialachán (AE) 2019/1022, sa Mheánmhuir thiar. 2.Leagtar amach an uasiarracht iascaireachta incheadaithe do thrálaeir agus do bháid spiléireachta in Iarscríbhinn III a ghabhann leis an Rialachán seo. Déanfaidh na Ballstáit an uasiarracht iascaireachta incheadaithe a bhainistiú i gcomhréir le hAirteagal 9 de Rialachán (AE) 2019/1022 agus le hAirteagal 26 go 34 de Rialachán (CE) Uimh. 1224/2009. 3.Leagtar amach an chionroinnt uasteorainneacha gabhála ar na Ballstáit do shoithí iascaireachta de chuid an Aontais in uiscí an Aontais sa Mheánmhuir Thiar in Iarscríbhinn III. 4. Leis an gcionroinnt deiseanna iascaireachta a dhéanfaidh na Ballstáit, mar a leagtar amach iad san Airteagal seo agus in Iarscríbhinn III, comhlíonfar na coinníollacha seo a leanas: (a) beidh siad i gcomhréir leis na critéir a leagtar amach in Airteagal 17 de Rialachán (AE) Uimh. 1380/2013; agus (b) beidh siad gan dochar do na nithe seo a leanas:

(i)malartuithe arna ndéanamh de bhun Airteagal 16(8) de Rialachán (AE) Uimh. 1380/2013; (ii)asbhaintí agus ath-chionrannta arna ndéanamh de bhun Airteagal 37 de Rialachán (CE) Uimh. 1224/2009; (iii)gabhálacha breise arna gceadú faoi Airteagal 3 de Rialachán (CE) Uimh. 847/96 nó faoi Airteagal 15(9) de Rialachán (AE) Uimh. 1380/2013; (iv)cainníochtaí arna gcoinneáil siar i gcomhréir le hAirteagal 4 de Rialachán (CE) Uimh. 847/96 nó arna n‑aistriú faoi Airteagal 15(9) de Rialachán (AE) Uimh. 1380/2013; (v)asbhaintí arna ndéanamh de bhun Airteagal 105, Airteagal 106 agus Airteagal 107 de Rialachán (CE) Uimh. 1224/2009. Airteagal 8

Sásra cúitimh 1.Maidir leis an roinn cabhlaigh lena mbaineann, féadfaidh Ballstát cionroinnt bhreise laethanta iascaireachta a dheonú do shoithí a bhfuil bratach an Bhallstáit sin ar foluain acu laistigh de pm % foriomlán den iarracht iascaireachta le haghaidh trálaeir an Bhallstáit sin, mar a leagtar amach in Iarscríbhinn III. 2.Tabharfaidh an Ballstát lena mbaineann fógra don Choimisiún maidir leis an liosta de na soithí iascaireachta lena mbaineann cionroinnt bhreise laethanta iascaireachta den sórt sin, chomh maith leis an líon gaolmhar laethanta iascaireachta. 3.Ríomhfar pm % foriomlán den iarracht iascaireachta ó leithdháileadh uasta iarrachta ceadaithe na roinne cabhlaigh lena mbaineann den Bhallstát lena mbaineann, amhail ón 1 Eanáir 2023. 4.Féadfaidh Ballstát leithdháileadh breise na laethanta iascaireachta dá dtagraítear i mír 1 a dheonú, ar choinníoll: (a)go n‑úsáideann na soithí sin trál a bhfuil soc-fhoirceann méide mogaill chearnógaigh 45 mm aige chun gabhálacha colmóirí óga a laghdú 25 % ar a laghad; nó (b)go n‑úsáideann na soithí sin trál a bhfuil mogallmhéid a shoc-fhoircinn de mhogallmhéid 50 mm d’iascaigh dhomhainfharraige chun gabhálacha séaclaí gorma agus dearga atá níos lú ná 25 mm ar fhad carapáis (CL) i bhfolimistéir gheografacha 1, 2, 5, 6, 7, 8, 9, 10 agus 11 a laghdú 25 % ar a laghad agus gabhálacha na séaclaí móra dearga sna folimistéir gheografacha 8, 9, 10 agus 11 níos lú ná 35 mm CL a laghdú 25 % ar a laghad; nó (c)go n‑úsáideann na soithí sin trealamh an-roghnaíoch rialáilte, agus is é an toradh a bheidh ar na sonraíochtaí teicniúla sin, i gcomhréir leis an staidéar eolaíoch a rinne STECF, laghdú 25 % ar a laghad ar líon na n‑iasc óg nó 20 % ar a laghad de ghabhálacha sceitheoirí gach speicis grinnill i gcomparáid le 2020; nó (d)tá limistéir choiscthe shealadacha glactha ag an mBallstát lena mbaineann chun gabhálacha iasc óg de speicis ghrinnill nó 20 % ar a laghad de ghabhálacha sceitheacha de gach speiceas grinnill a laghdú faoi 25 % ar a laghad. 5.Tabharfaidh an Ballstát lena mbaineann fógra ar leithligh don Choimisiún gach mí freisin maidir leis an iarracht a rinneadh agus atá le ríomh in aghaidh an leithdháilte bhreise sin, trí úsáid a bhaint as na cód tuairiscithe shonracha don leithdháileadh breise sin 6.Cuirfidh an Ballstát lena mbaineann faoi bhráid an Choimisiúin, faoin 15 Deireadh Fómhair ar a dhéanaí, gach faisnéis atá ar fáil a bhaineann le cur chun feidhme na mbeart dá dtagraítear i míreanna (a), (b), (c) nó (d). Airteagal 9

Taifeadadh agus tarchur sonraí



1. Déanfaidh na Ballstáit na sonraí maidir le hiarracht iascaireachta a thaifeadadh agus a tharchur chuig an gCoimisiún i gcomhréir le hAirteagal 10 de Rialachán (AE) 2019/1022. 2. Nuair a chuirfidh an Ballstáit sonraí maidir le hiarracht iascaireachta faoi bhráid an Choimisiúin i gcomhréir leis an Airteagal seo, úsáidfidh siad cóid na ngrúpaí iarrachta iascaireachta a leagtar amach in Iarscríbhinn III. CAIBIDIL III

Muir Aidriad Airteagal 10

Stoic pheiligeacha bheaga 1. Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus maidir le gníomhaíochtaí iascaireachta eile an Aontais lena ngabhtar an sairdín (Sardina pilchardus) agus an t‑ainseabhaí (Engraulis encrasicolus) i Muir Aidriad. 2. Ní shárófar leis an uasleibhéal gabhálacha na leibhéil a leagtar amach in Iarscríbhinn IV. 3. Leagtar amach in Iarscríbhinn IV uasacmhainneacht cabhlaigh iascaireachta, arna sloinneadh mar kW, GT agus líon soithí iascaireachta an Aontais a údarófar chun iascaireacht a dhéanamh ar stoic pheiligeacha bheaga. Airteagal 11

Stoic ghrinnill

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile an Aontais lena ngabhtar an colmóir Eorpach (Merluccius merluccius), gliomach na hIorua (Nephrops norvegicus), an sól coiteann (Solea solea), an rós-séacla domhainmhara (Parapenaeus longirostris) agus an milléad dearg (Mullus barbatus) i Muir Aidriad. 2.Leagtar amach in Iarscríbhinn IV an uasiarracht iascaireachta incheadaithe le haghaidh stoic ghrinnill agus an uasacmhainneacht cabhlaigh iascaireachta faoi raon feidhme an Airteagail seo. 3.Féadfaidh Ballstát a chionroinnt iarrachta iascaireachta mar a leagtar amach in Iarscríbhinn IV a leasú trí laethanta iascaireachta a aistriú idir grúpaí iarrachta iascaireachta ón limistéar geografach céanna agus/nó den chineál céanna trealaimh, ar choinníoll go gcuirfidh sé i bhfeidhm fachtóir coinbhéartachta náisiúnta lena dtacaíonn an chomhairle eolaíoch is fearr dá bhfuil ar fáil. 4.Déanfaidh na Ballstáit an uasiarracht iascaireachta incheadaithe a bhainistiú i gcomhréir le hAirteagail 26 go 35 de Rialachán (CE) Uimh. 1224/2009. Airteagal 12

Tarchur sonraí Nuair a chuirfidh na Ballstáit faoi bhráid an Choimisiúin, de bhun Airteagail 33 agus 34 de Rialachán (CE) Uimh. 1224/2009, sonraí a bhaineann le tabhairt i dtír na gcainníochtaí stoc arna ngabháil, úsáidfidh siad na cóid stoic a leagtar amach in Iarscríbhinn IV. CAIBIDIL IV

Caolas na Sicile, an Mhuir Iónach agus Muir na Leiveainte Airteagal 13

[Ionadchoinneálaí le haghaidh bearta nua]

CAIBIDIL V

Muir Alboran Airteagal 14 [Ionadchoinneálaí le haghaidh bearta nua] CAIBIDIL VI

An Mhuir Dhubh Airteagal 15

Deiseanna iascaireachta le haghaidh an tsaláin a chionroinnt

1.Tá feidhm ag an Airteagal seo maidir le gníomhaíochtaí uile shoithí iascaireachta de chuid an Aontais agus gníomhaíochtaí iascaireachta eile an Aontais lena ngabhtar an salán (Sprattus sprattus) sa Mhuir Dhubh. 2.Leagtar amach in Iarscríbhinn VII cuóta uathrialach an Aontais i dtaca leis an salán, cionroinnt an chuóta sin i measc na mBallstát agus, i gcás inarb iomchuí, na coinníollacha áirithe atá nasctha go feidhmiúil leis sin. Airteagal 16

Deiseanna iascaireachta le haghaidh an turbaird a chionroinnt

1.Tá feidhm ag an Airteagal seo maidir leis na gníomhaíochtaí uile a dhéanann soithí iascaireachta de chuid an Aontais agus maidir le gníomhaíochtaí iascaireachta eile an Aontais lena ngabhtar an turbard (Scophthalmus maximus) sa Mhuir Dhubh. 2.Leagtar amach in Iarscríbhinn VII an ghabháil iomlán incheadaithe le haghaidh an turbaird is infheidhme in uiscí an Aontais sa Mhuir Dhubh agus cionroinnt na gabhála iomláine incheadaithe sin i measc na mBallstát agus, i gcás inarb iomchuí, na coinníollacha áirithe atá nasctha go feidhmiúil leis sin. Airteagal 17

Bainistíocht iarrachta iascaireachta maidir leis an turbard Maidir le soithí iascaireachta de chuid an Aontais atá údaraithe chun iascaireacht a dhéanamh ar thurbaird faoi chuimsiú Airteagal 16, gan beann ar fhad foriomlán na soithí, ní rachaidh siad thar 180 lá iascaireachta in aghaidh na bliana. Airteagal 18

Tréimhse choiscthe maidir leis an turbard Toirmeascfar ar shoithí iascaireachta de chuid an Aontais aon ghníomhaíocht iascaireachta a dhéanamh, lena n‑áirítear turbaird a thrasloingsiú, a choinneáil ar bord, a thabhairt i dtír agus a dhíol den chéad uair, in uiscí an Aontais sa Mhuir Dhubh ón 15 Aibreán go dtí an 15 Meitheamh.

Airteagal 19 Forálacha speisialta maidir le deiseanna iascaireachta sa Mhuir Dhubh a chionroinnt 1.Déanfar cionroinnt deiseanna iascaireachta i measc na mBallstát mar a leagtar amach iad in Airteagail 15 agus 16 gan dochar do na nithe seo a leanas: (a)malartuithe arna ndéanamh de bhun Airteagal 16(8) de Rialachán (AE) Uimh. 1380/2013; (b)asbhaintí agus ath-chionrannta arna ndéanamh de bhun Airteagal 37 de Rialachán (CE) Uimh. 1224/2009; agus (c)asbhaintí arna ndéanamh de bhun Airteagail 105 agus 107 de Rialachán (CE) Uimh. 1224/2009. 2.Ní bheidh feidhm ag Airteagail 3 agus 4 de Rialachán (CE) Uimh. 847/96 i gcás ina n‑úsáidfidh Ballstát an tsolúbthacht bhliantúil dá bhforáiltear in Airteagal 15(9) de Rialachán (AE) Uimh. 1380/2013. Airteagal 20

Tarchur sonraí

Nuair a chuirfidh na Ballstáit faoi bhráid an Choimisiúin, de bhun Airteagail 33 agus 34 de Rialachán (CE) Uimh. 1224/2009, sonraí a bhaineann le tabhairt i dtír cainníochtaí stoc saláin agus stoc turbaird arna ngabháil in uiscí an Aontais sa Mhuir Dhubh, úsáidfidh siad na cóid stoic a leagtar amach in Iarscríbhinn VII. TEIDEAL III

FORÁLACHA CRÍOCHNAITHEACHA Airteagal 21 Leasú ar Rialachán (AE) 2022/110 ón gComhairle Leasaítear Iarscríbhinn III a ghabhann le Rialachán (CE) 2022/110 i gcomhréir le hIarscríbhinn VIII a ghabhann leis an Rialachán seo. Airteagal 22

Teacht i bhfeidhm